《次韵本元上人相别》
元代·陈旅

君向雷峰塔边住，诗成总在倚阑时。苏堤残柳凝烟小，葛坞閒云度水迟。

衲子定回花绕屋，故人别后草生墀。相知不似相忘好，谁说庄周与惠施。

作者简介：（1288—1343）元兴化莆田人，字众仲。幼孤，笃志于学，不以生业为务。以荐为闽海儒学官。游京师，虞集见其文，称其博学多闻。荐除国子助教。出为江浙儒学副提举。顺帝至正初，累官国子监丞卒。有《安雅堂集》。